Selangor FM

Sejarah

Sebagai salah sebuah Stesen Radio Negeri yang berindukkan Radio Televisyen Malaysia (RTM) Angkasapuri, Kuala Lumpur, Selangor FM sebenarnya lahir pada permulaannya dengan nama Radio Malaysia Kawasan Tengah (RMKT) pada Januari 1982. Peneraju pada peringkat permulaannya ialah Tuan Haji Yusof Hj. Awang dan Allahyarham Wan Ahmad Kamal. Radio Malaysia Kawasan Tengah sebenarnya adalah milik bersama tiga buah negeri berjiran iaitu Negeri Selangor Darul Ehsan, Negeri Sembilan Darul Khusus dan Pahang Darul Makmur. 
Studio operasi RMKT terletak di Wisma Radio Angkasapuri Kuala Lumpur dengan Gelombang Siaran 98.3 FM Mono, kini digunakan untuk Klasik Nasional siaran Gunung Ulu Kali. Perubahan nama dilakukan apabila Negeri Sembilan telah mula mempunyai stesen radio sendiri iaitu Radio 3 Seremban. Sebagai mengambil sempena nama ibu negeri Selangor, stesen radio bagi Negeri Selangor telah diberi nama Radio 3 Shah Alam. Perasmiannya telah disempurnakan oleh YAB Menteri Besar Selangor ketika itu iaitu Tan Sri Haji Muhammad bin Haji Mohd Taib pada 16 Ogos 1990. Siaran Radio 3 Shah Alam dipancarkan melalui 100.9 MHz. 
Pada 16 Mei 1991, Radio 3 Shah Alam telah berpindah dari pusat operasinya di Wisma Radio, Angkasapuri ke Aras 4 Bangunan Sultan Salahuddin Abdul Aziz Shah di Shah Alam. Pada 1 Januari 1993. Siaran Radio 3 Shah Alam telah dilanjutkan selama 18 jam bermula jam 06:00 hingga 00:00 melalui gelombang FM Stereo sepenuhnya. Walaupun sasaran utama adalah Negeri Selangor, tetapi siaran ini juga boleh diikuti dengan jelas oleh penduduk di Wilayah Persekutuan Kuala Lumpur, Perak Selatan, Pahang Barat dan sebahagian Negeri Sembilan, Melaka (kawasan Kuala Sungai Baru, Tanjong Bidara Sahaja) dan Johor. Sekarang Studio Selangor FM telah dpindahkan ke Angkasapuri pada 17 April 2008 yang lalu apabila diarah Kerajaan Negeri Selangor  supaya berpindah dari beroperasi di Bangunan Sultan Salahudin milik kerajaan negeri kerana sebab-sebab tertentu. 
Sempena menyambut saranan semangat patriotik daripada Kementerian Penerangan Malaysia dan selaras dengan semua stesen-stesen radio negeri seluruh Malaysia, Radio 3 Shah Alam turut diubah namanya menjadi Radio Malaysia Selangor dengan rasminya pada 31 Ogos 1998. Seperti stesen lain, Radio Malaysia Selangor sebagai sebuah media kerajaan yang berfungsi memberi maklumat dan hiburan juga bertindak sebagai jambatan yang mampu merapatkan hubungan pelbagai hala antara agensi kerajaan dan swasta dengan rakyat. 
Pada 1 April 2005, dibawah Program Penjenamaan Semula RTM, kesemua 32 stesen radio RTM telah bertukar nama. Bermula saat itu, Radio Malaysia Selangor kini dikenali sebagai SELANGORfm. Detik itu telah menjadi titik tolak bermulanya segala perubahan yang dilakukan terhadap rancangan dan cara penyampaian di SELANGORfm.
Majlis Pelancaran Pengenalan Semula SELANGORfm telah diadakan pada 19 Jun 2005, disempurnakan oleh Dato' Menteri Besar Selangor, Dato' Seri Mohamad Khir Bin Toyo. 
SELANGORfm menjanjikan rancangan yang lebih menarik serta informasi yang padat dan terkini bagi memenuhi citarasa pendengar masa kini. Bagaimanapun, sebagai sebuah stesen radio kerajaan, SELANGORfm tidak mengabaikan tanggungjawabnya untuk mendidik masyarakat dan menyebarkan maklumat kerajaan kepada rakyat. 
Pada akhir tahun 2017, Selangor FM telah menambah satu pemancar jurang (gap filler) untuk kawasan Hulu Langat pada FM 99.8MHz dimana kawasan tersebut tidak dapat menerima 100.9MHz dengan jelas.

Arahan keluar dari lokasi penyiaran asal

Pada 12 April 2008, Menteri Besar Selangor yang baru, Tan Sri Khalid Ibrahim, memberi kata dua kepada Selangor FM untuk menyiarkan slot satu jam seminggu kepada kerajaan negeri untuk memberi penerangan mengenai program-program serta dasar kerajaan negeri, ataupun keluar daripada Bangunan Sultan Abdul Aziz Shah yang turut menempatkan pusat pentadbiran kerajaan negeri. Stesen radio berkenaan diberi masa seminggu untuk memenuhi tuntutan kerajaan negeri tersebut. Walau bagaimanapun, stesen tersebut enggan memenuhi tuntutan kerajaan negeri. Akibatnya, Menteri Penerangan Malaysia, Datuk Ahmad Shabery Chik menyuruh Selangor FM berpindah keluar daripada bangunan tersebut dan sebaliknya beroperasi di Wisma Radio Angkasapuri, dengan kenyataan bahawa RTM tidak gentar akan amaran seperti itu.